Gelukkig is daar nie meer brandstapel nie | Netwerk24
Deur Christus-Volgeling 14 Mei 2021 05:09
Godsdiens en geloof bly gewilde besprekingspunte in ons dagblaaie en op sosiale media. Dr. Ben du Toit se God: Is daar 'n ander antwoord? het 'n lewendige debat in die media, gedruk en digitaal, afgegee. Meer onlangs het daar 'n herrie ontstaan, weer op sosiale media, maar ook in die dagblaaie, nadat ds. Melanie Thirion na God as "Haar" verwys het.
Wat ek nogal verbasend vind, is dat die debat net oor God gaan en daar geen verwysing is na of bespreking van die tweede persoon van die Drie-eenheid, Jesus van Nasaret, nie.
In 'n voorpublikasie-manuskrip van 'n boek wat ek pas gelees het, beweer die skrywer dat Jesus waarskynlik die invloedrykste persoon in die geskiedenis van die mensdom is. Sy volgelinge maak vandag ongeveer 'n derde van alle mense op aarde uit. Maar, sê die skrywer, Jesus was beslis nie mensgeworde God nie en is ook nie die tweede persoon van die Drie-eenheid nie.
Hy beweer – en voer geloofwaardige argumente daarvoor aan – dat Jesus bloot 'n begaafde man was "who regarded himself as the king-in-waiting of the Jews and that he was the instrument chosen by the God of the Jews to liberate his people from oppression by the Romans."
Die skrywer beweer dat jare gelede hy waarskynlik op die brandstapel op die markplein verbrand sou word oor so 'n stelling. Gelukkig is daar vandag net spreekwoordelike brandstapels.
Nou wonder ek, watter rol speel Jesus van Nasaret in die lewe van Christene wat weggestap het van God en 'n ander antwoord soek?